**Redegjørelse for aktsomhetsvurderingene etter §5 av åpenhetsloven for regnskapsåret 2022**

**Generell informasjon**

OVL er en bransjeorganisasjon for virksomheter som produserer ortopediske hjelpemidler i Norge, og består per dags dato av 15 medlemsvirksomheter som varierer i størrelse og organisering. OVL består av et styre med representanter fra de 8 største virksomhetene og administreres av en bransjedirektør som er formelt ansatt i OVL. I tillegg til det administrative arbeidet jobber bransjedirektør med felles samarbeid rundt etisk handel, kommunikasjon ut mot NAV og andre samarbeidspartnere samt forefallende arbeid. OVL sitt hovedfokus er rettet mot at bransjen skal stå samlet og sterkt både politisk, etisk og faglig.

OVL sine medlemsvirksomheter tilvirker og utleverer ortopediske hjelpemidler til personer med ulike funksjonsnedsettelser i daglige aktiviteter. Ortopediske hjelpemidler deles inn i 3 fagfelt; proteser (erstatte manglende lem), ortoser (fremme eller hemme bevegelse vha en ekstern støtte/skinne) og fottøy. Pasientgruppen til den ortopeditekniske bransjen er sammensatt, og løsningene de ortopeditekniske virksomhetene tilbyr kan være svært komplekse. OVL sine medlemsvirksomheter leverer helsetjenester til pasienter med funksjonsnedsettelser i daglige aktiviteter, og er en naturlig del i den tverrfaglige rehabiliteringen til pasienter.

Finansieringen av ortopediske hjelpemidler skjer via Folketrygden, og NAV er OVL sine medlemsvirksomheters største kunde. De enkelte medlemsvirksomhetene forhandler fram en rammeavtale med NAV som bestemmer bl.a de økonomiske rammene for rammeavtalens varighet.

OVL har utarbeidet felles etiske retningslinjer, Code of Conduct samt felles minimum retningslinjer ovenfor leverandører av ortopeditekniske produkter og komponenter. Disse dokumentene er OVL sine medlemmer forpliktet til å følge.

OVL har i mange år arbeidet felles med etisk handel. Medlemsvirksomhetene handler komponenter, materialer og produkter fra stort sett de samme leverandørene, og man ser god nytte i å ha et felles samarbeid rundt etisk handel. Dette vil sikre medlemsvirksomhetenes posisjon ovenfor leverandørene våre og det oppleves at det er et godt felles samarbeid med OVL sine leverandører knyttet til dette arbeidet. Etisk handel er en viktig del av rammeavtalene til medlemsvirksomhetene, og det har vært tett dialog med våre felles leverandører i mange år. Etisk handel har vært et viktig aspekt ved OVL sitt felles arbeid i flere år, og har vært medlem i Etisk Handel Norge siden 2013. OVL rapporterer til Etisk Handel Norge årlig på vegne av sine medlemsvirksomheter, og denne rapporten utgjør grunnlaget for svarene OVL sender NAV.

I 2022 ble 7 av OVL sine medlemsvirksomheter omfattet av åpenhetsloven. Det ble opprettet en arbeidsgruppe på tvers av disse medlemsvirksomhetene for å jobbe felles med aktsomhetsvurderingene og risikokartleggingen i våre felles leverandørkjeder. OVL har det overordnede administrative ansvaret med dette arbeidet, mens fagansvarlige hos de medlemsvirksomhetene som omfattes av åpenhetsloven utgjør arbeidsgruppen som gjennomfører risikokartleggingen basert på aktsomhetsvurderingene.

Dersom det avdekkes negative konsekvenser i leverandørkjeden, meldes dette inn til bransjedirektør i OVL som deretter tar det med inn i arbeidsgruppen for videre behandling. Arbeidsgruppen vil deretter behandle informasjonen og vurdere hva slags tiltak som vil være hensiktsmessig å iverksette. Det henvises til en epostadresse på OVL sin nettside.

Den enkelte medlemsvirksomhet har selv ansvar for å gjennomføre aktsomhetsvurderinger til sine øvrige leverandører for daglig drift av virksomhetene. Arbeidet som gjøres i fellesskap omhandler felles leverandører av ortopeditekniske produkter til den ortopeditekniske bransjen i Norge.

**Negative konsekvenser og risiko**

Arbeidsgruppen har påbegynt arbeidet med felles aktsomhetsvurderinger av felles leverandører av produkter til den ortopeditekniske bransjen. Leverandører til daglig drift av medlemsvirksomhetene kartlegges av de enkelte medlemmene. Arbeidsgruppens fokus er kun felles leverandører av ortopeditekniske produkter til den ortopeditekniske bransjen.

Tidligere er det sendt ut spørreskjema til de største felles leverandørene. Svarene herfra utgjør et grunnlag for kartleggingen av disse leverandørene. Det ble i 2022 påbegynt et nytt arbeid hvor man hadde hovedfokus på grundigere kartlegging av leverandørkjedene. Informasjon som er tilgjengelig på nettsider har vært et utgangspunkt for videre kartlegging.

Det jobbes med å utvikle nye og mer spesifikke spørreskjema rettet mot kartlegging av medlemmenes felles leverandørkjede. Fokuset vil da være rettet mot leverandørkjedens fokus på grunnleggende menneskerettigheter og arbeidsforhold.

Per i dag har aktsomhetsvurderingene avdekket at det er behov for ytterligere arbeid med risikokartlegging. Det er ikke avdekket negative konsekvenser i leverandørkjeden per dags dato.

**Tiltak**

Den ortopeditekniske bransjen i Norge er en relativt liten bransje bestående av i underkant ca 800 ansatte. Dersom det kommer frem informasjon om negative konsekvenser skal dette meldes inn til bransjedirektør i OVL. Det er og mulig å melde inn til OVL sine medlemsvirksomheter, som igjen melder det videre til bransjedirektør i OVL. Bransjedirektør innhenter nødvendig informasjon fra leverandør og det kalles inn til et møte i arbeidsgruppen for videre håndtering av situasjonen, og ev gjenoppretting der det er nødvendig. Disse møtene vil komme utenom det faste årlige møtet.

Gjenoppretting, og ev erstatning, vil vurderes ut fra de faktiske negative konsekvensene som har inntrådt. Interessentdialog med relevante grupper vil være hensiktsmessig for å se hva slags gjenoppretting det vil være behov for.

Den ortopeditekniske bransjen i Norge er relativt liten, og flere av OVL sine felles leverandører er større globale selskap. Ved å stå samlet rundt et slikt arbeid ser man at man kan stå sterkere sammen ved å legge press på felles leverandører ved avdekking av negative konsekvenser.

Det forventes at tiltak vil kunne bidra til å redusere risiko i leverandørkjeden ved at leverandørene ser at bransjen samlet kan påvirke leverandørenes posisjon og omdømme i det norske markedet.